**1. sz. melléklet**

**Szombathely Megyei Jogú Város Önkormányzata**

**Partnerségi Egyeztetési Szabályzata**

a településfejlesztési koncepció, az integrált településfejlesztési stratégia, a településrendezési eszközök, a településképi arculati kézikönyv és a településképi rendelet megalkotásához

Szombathely Megyei Jogú Város Önkormányzata a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Kormányrendelet (továbbiakban: Kormányrendelet) 29 - 29/A. §-ban meghatározott feladatkörében eljárva a településfejlesztési koncepció, az integrált településfejlesztési stratégia és a településrendezési eszközök tervezésének, a településképi arculati kézikönyv készítésének és a településképi rendelet megalkotásának partnerségi egyeztetési szabályait az alábbiakban határozza meg:

1. **A partnerségi egyeztetés résztvevői**

Az Önkormányzat a teljes körű nyilvánosság biztosítása mellett a Kormányrendeletben meghatározott államigazgatási szerveken, az érintett megyei és a közvetlenül érintett szomszédos települési önkormányzatokon túl a koncepció, a stratégia, a településtrendezési eszközök, a kézikönyv és a településképi rendelet készítésénél a partnerségi egyeztetés résztvevőit az alábbiakban határozza meg:

1.1. Településfejlesztési koncepció, integrált településfejlesztési stratégia eljárásaiban:

* területileg érintett országgyűlési képviselők
* önkormányzati képviselők
* a városban működő nemzetiségi önkormányzatok
* Vas Megyei Építész Kamara
* Vas Megyei Mérnöki Kamara
* Vas Megyei Kereskedelmi és Iparkamara
* Vas Megyei Agrárkamara
* Vállalkozók és Munkáltatók Országos Szövetsége Vas Megyei Szervezete (VOSZ)
* Kereskedők és Vendéglátók Vas Megyei Érdekvédelmi Szervezete (KISOSZ)
* A 2011. évi CCVI. törvény által meghatározott egyházak és vallási közösségek helyi képviselői
* Szombathelyi Szépítő Egyesület
* Rumi Rajki Műpártoló Kör
* Vas Megyei Tudományos Ismeretterjesztő Egyesület (TIT)
* Éhen Gyula Kör
* Szombathelyi Civil Kerekasztal
* a Szombathelyen működő felsőoktatási intézmények
* Eötvös Loránd Tudományegyetem Gothard Asztrofizikai Obszervatórium és Multidiszciplináris Kutatóközpont (ELTE GAO MKK)
* Klebelsberg Intézményfenntartó Központ és a Szombathelyi Tankerületi Központ
* közműszolgáltatók (gáz-, villany-, víz-, csatorna-, távhőszolgáltatók)
* tömegközlekedési közszolgáltatók
* A NAV adatszolgáltatása alapján a 10 legmagasabb helyi adót fizető cég
* A NAV adatszolgáltatása alapján a 10 legtöbb munkavállalót foglalkoztató helyi cég
* Önkormányzati intézmények és a kizárólagos, valamint a többségi önkormányzati tulajdonban lévő gazdasági társaságok
* Statisztikai kistérség települései
* Egészségügyi és szociális intézmények Szombathelyen működő fenntartói
* Köznevelési és kulturális intézmények Szombathelyen működő fenntartói
* Szombathelyen működő első osztályú sportszervezetek
* Városi Diáksport Bizottság
* Szombathelyi Szabadidősport Szövetség

1. 2. A településrendezési eszközök eljárásaiban:

a) teljes eljárásban (új településrendezési eszköz készítése esetén):

* Vas Megyei Építész Kamara
* Vas Megyei Mérnöki Kamara
* Vas Megyei Kereskedelmi és Iparkamara
* Vas Megyei Agrárkamara
* Szombathelyi Szépítő Egyesület
* Szombathelyi Civil Kerekasztal
* Rumi Rajki Műpártoló Kör
* közműszolgáltatók (gáz-, villany-, víz-, csatorna-, távhőszolgáltatók)
* önkormányzati képviselők

b) teljes (karbantartás, módosítás esetén), egyszerűsített, tárgyalásos és az állami főépítészi eljárásokban, az arculati kézikönyv és a településképi rendelet készítése során:

* közműszolgáltatók (gáz-, villany-, víz-, csatorna-, távhőszolgáltatók)
* Szombathelyi Szépítő Egyesület
* Szombathelyi Civil Kerekasztal
* Rumi Rajki Műpártoló Kör
* önkormányzati képviselők

A partnerek köre bővíthető, amennyiben a szakmai kérdés megítélésében ezt a polgármester szükségesnek látja.

1. **A partnerek tájékoztatásának módja és eszközei**

A polgármester a koncepció, a stratégia, a településrendezési eszköz, a kézikönyv és a rendelet készítésével, módosításával kapcsolatos egyeztetések és elfogadásuk során - a 314/2012.(XI.8.) Kormányrendeletben meghatározott eljárási szabályok, határidők figyelembevételével – a teljes körű nyilvánosság biztosítása érdekében az alábbiak szerint tájékoztat:

* a Fő tér 23. előtt lévő kétoldali önkormányzati hirdető berendezésen,
* az Önkormányzat hivatalos hetilapjában,
* a <http://www.szombathely.hu/onkormanyzat/terinformatika/muszaki-terinformatikai-rendszer.2630/> erre a célra kijelölt tárhelyén
* a lakossági fórum esetén az SzMSz 85.§-ának a Városi gyűlésre irányadó szabályai szerint

Jelen szabályzat 1.1. és 1.2. pontjában felsorolt partnereket a polgármester elektronikus úton is tájékoztatja.

1. **A partnerek által adott javaslatok, vélemények megadásának módja, határideje, nyilvántartása, az el nem fogadott partnerségi javaslatok, vélemények indoklásának módja, dokumentálásuk és nyilvántartásuk**

Az 1.1 és az 1.2. pontban felsorolt partnerek javaslataikat, véleményüket a 314/2012.(XI.8.) Kormányrendeletben az egyes eljárásoknak megfelelő határidők betartásával, a <http://www.szombathely.hu/onkormanyzat/terinformatika/muszaki-terinformatikai-rendszer.2630/> erre a célra kijelölt tárhelyére elektronikus úton tölthetik fel. Ugyanitt kell dokumentálni, nyilvántartani a partnerségi egyeztetések során el nem fogadott vélemények indoklásait.

A vélemények és indoklások a koncepció, stratégia, településrendezési eszköz, kézikönyv és településképi rendelet elfogadásáig találhatóak meg az elektronikus tárhelyen.

Ezt követően az el nem fogadott véleményeket és azok indokolását papír alapon, az irattározás szabályainak megfelelően kell megőrizni.

A lakossági fórumot követően írásban és elektronikusan is lehet észrevételeket, javaslatokat tenni, amelyek dokumentálása szintén a fenti tárhelyen történik.

1. **Az elfogadott koncepció, a stratégia, településrendezési eszköz, kézikönyv és településképi rendelet nyilvánosságát biztosító intézkedések**

A polgármester gondoskodik az elfogadott koncepció, stratégia, településrendezési eszköz, kézikönyv és településképi rendelet nyilvánosságáról a 314/2012.(XI.8.) Kormányrendeletben szabályozottak szerint az önkormányzat honlapján hirdetményben és a Polgármesteri Hivatal (Szombathely Kossuth Lajos u. 1-3. ) földszinti hirdetőtábláján.

1. **Záró rendelkezések**

A partnerségi egyeztetési szabályzat 2017. március 1-jén lép hatályba. Ezzel egyidejűleg a 282/2014.(VI.19.) Kgy. sz. határozattal elfogadott Partnerségi Egyeztetési Szabályzat hatályát veszti.

Szombathely, 2017. február ……

 Dr. Puskás Tivadar polgármester

Záradék: Jelen szabályzatot Szombathely Megyei Jogú Város Közgyűlése a ………/2017. (II.2.) Kgy. számú határozattal elfogadta.